Skúsený vreckár vie kabelku prehľadať za pár sekúnd. Preto si počas nákupov nenechávajte svoje peňaženky v kabelkách zavesených na pleci alebo položených v nákupných košíkoch. Takéto prípady sa množia aj v Lučenci.
V období Vianoc polícia každoročne zaznamenáva nárast majetkovej trestnej činnosti, najmä vreckových krádeží, krádeží v obchodoch a v nákupných centrách, na trhoviskách a v dopravných prostriedkoch.
"Vreckoví zlodeji využívajú najmä situácie, kde sa zdržiava väčší počet ľudí, pretože sa spoliehajú na anonymitu. Peniaze nepatria ani do zadného vrecka nohavíc, je vhodné si ich odložiť do vnútorného vrecka odevu, alebo do vnútorného vrecka kabelky, ktoré sa dá zapnúť," upozorňuje kpt. Peter Káčerík z OR PZ v Lučenci.
Vreckové krádeže nepatria medzi najnebezpečnejšie trestné činy, ale je veľmi nepríjemné, ak pri platení v obchode zistíme, že nám niekto ukradol peňaženku. A viac ako strata peňazí nám môže prekážať vybavovanie nových osobných dokladov, ktoré často nosíme v peňaženkách.
V peňaženkách okrem peňazí a dokladov nosíme aj kreditné karty. Malo by byť samozrejmosťou, že pri platobných kartách nemáme napísaný na lístku PIN kód.
Vreckári aj v Lučenci
Podľa informácií, ktoré zverejnila krajská policajná hovorkyňa Mária Faltániová, za posledné dva mesiace polícia eviduje 10 prípadov vreckových krádeží. "V Lučenci v obchodnom dome na ulici Dukelských hrdinov 26. novembra 60-ročnej žene ukradli kabelku, ktorú mala v nákupnom vozíku a tento mala po celý čas pri sebe. Krádežou jej vznikla škoda 950 eur," informovala.
Podobný prípad sa odohral o niekoľko dní neskôr, 30. novembra, keď okradli 44-ročnú ženu. "Páchateľ využil jej nepozornosť a počas nakupovania jej z kabelky, ktorú mala prevesenú cez plece, ukradol peňaženku. Krádežou jej vznikla škoda 420 eur," priblížila hovorkyňa.
Organizované skupiny a deti
Od ostatných zlodejov sa vreckoví zlodeji líšia tým, že ide o profesionálov. Táto trestná činnosť si vyžaduje šikovnosť a dobrú prípravu. "Často pracujú v organizovaných skupinách a v mnohých prípadoch využívajú na vreckové krádeže deti, ktoré nemožno trestnoprávne postihnúť.
Pri vreckových krádežiach nie je rozhodujúca výška spôsobenej škody. Podľa trestného zákona môže byť páchateľ, ktorý si prisvojí cudziu vec tým, že sa zmocní veci, ktorú má iný na sebe alebo pri sebe, potrestaný odňatím slobody až na dva roky," upozornil Káčerík.
(mha), foto: TASR